HPAJI MUNU HPARAT MUNAN
HPAJI MUNU HPARAT MUNAN
Hkawp Pungwa
Hpaji a lam hpe Chyum Mungga hta: ” Yehowa hpe hkrit kamyin hkungga ai myit gaw chye chyang ai a npawt rai nga ai”, ngu nna ka da nga ai. Ga Shagawp – 1:7
Hpan Madu hpajang da ya ai hpaji hpan (2) nga ai. (1) Hpaji Ningli (The Wisdom (or) The Insight) hte (2) Hpaji Hparat (The Education) ni rai nga ai.
(1) Hpaji Ningli (The Wisdom)
Hpaji ningli ngu ai gaw Hpan Madu a wenyi ninggun atsam hte sha, lu la mai ai hpaji re. Ga shadawn; I Hkawhkam 3:9 – “Dai re ai majaw, Kaja ai hte n kaja ai hpe ngai chye ginhka lu nna, dai na a amyu ni hpe chye jeyang na hpaji byeng-ya rawng ai myit, na a mayam wa hpe jaw ya e law; ndai galu kaba ai na amyu hpe kadai wa jeyang lu na rai ta?” ngu nna hpyi wu ai. ( Matut nna, 3:11,12 hpe mung hti yu mai nga ai.) Tsawra sadi dung kamsham ai hte sha lu la mai ai hpaji)
(2) Hpaji Hparat (Education)
Ndai hpaji gaw tatut hkaja sharin achyin ai hte chye mai ai hpaji re. Nnan hpung kaw nna, hpaji janmau hpan hte hpan kahtap lu mai ai hpaji hpan, (B.A, B.Sc, M.A, M.Sc, Ph.D… zawn re ai ni….) Karai Kasang hpe chye tim n chye tim, kamsham tim n kamsham tim, lu la mai ai. Raitim, I Hkawhkam 3:13 ” Dai hta n ga , nang n hpyi lawm ai sutgan hte arawng sadang mung, ngai nang hpe kahtap jaw sade ai: nang pra nga ai prat dingsa e nang hte bung ai Hkawhkam langai mi n paw pru na sai” ngu ai mungga nga nga ai rai.
Lahta na lawnglam ni gaw Chyoipra Ai Chyum Mungga hta lawm ai hpaji a lam law law kaw na kachyi mi sha rai nga ai.
Jiwoi jiwa ni tsun shaga jai lang sai hpaji hte seng ai ga lawnglam ni hpe bai nhtang sawn sumru yu ga. Dai ni gaw: Hpaji Daw Hparat Shapraw, Hpaji Munu Hparat Munan, Hpaji chye tim, Hparat n chye ngu ai ga ni nga nga ai. Bai, hpaji chye chyang kungkyang kunghpan ai hta hkan nna, Hpaji Munu, Hpaji Munan, Hpaji Jauya, Hpaji Machyoi, Hpaji Ninghkring… ngu masat da sai lam ni nga nga sai hpe sawk hkrawk chye lu ai.
Hpaji Munu – Hpaji Jauya hta grau hkikhkam ningtawn ai wa
Hpaji Munan – Hpaji Munu a lawu hprut chye chyang kunghpan ai wa.
Jau – Machyoi ningchye (Kungkyang ai wa)
Jauya – Hpaji Jauya
Jauhpa – Uphkang Hpaji Ningchyoi
Jaubu – Hpyen Jaubu(Gasat gala hpaji ningchyoi,hpyen hpaji ning hkring)
Jauchyang – Magwi Jauchyang, Gumra Jauchyang (Magwi, Gumra jawn let gasat gala ningchyoi)
Jaugawng – Shan gap, shan gyam shan tam, hpaji ningchyoi
Jauju Jauke – Mahku mahkau mahku mara ningchyoi
Jauchyaw – Mungding tsi Jauhpaw ningchyoi (Tsi chyaw ninghkring)
(Masha chyauhpa, shan chyauhpa, Chyauhpa ni = Htinggaw mying)
Lahta na wuhpung wuhpawng a npu kaw nga ai hpaji ninghkring ni hpe, Ningkap Ningkra Ninghkring ni ngu ma ai. Dai ni gaw,
Jangngun Ningkra – Sanat laknak gyin shalat ningchyoi
Janghkam Ningkra – Ja hte gumhpraw hte galaw ai arung arai dup sama.
Ningdup Ningkra – Ri nhtu dingwa dup sama
Janghpan Ningkra – Soi Ka, tawkkrau maka kumla gyin shalat ningkra
Bai nna, makam masham labau lara (labau lasang) htunghking len ningli hte seng nna woi awn ai ni hpe;
(1) Myihtoi
(2) Sagawn
(3) Ningwawt
(4) Jaiwa
(5) Dumsa
(6) Hkinjawng
(7) Hpinlum, ngu nna tsun shaga ai rai nga ai.
Dai majaw, “Hpaji chye ai wa ngu ai gaw masha law law nga-mu nga-mai na matu jahtuk jahkrak jasat jasa gyin shalat chye ai wa” re ngu mai nga ai rai.
Hpaji daw hparat shapraw shaw nna, mai kaja ai hpaji daw shing-ran mu ai Wunpawng Amyusha tai let, asak hkrung ai gaw manu mana manu dan ai lam rai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn sna_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn zul_Latn swh_Latn gaz_Latn kac_Latn kac_Latn kac_Latn kac_Latn